CHO มั่นใจ! ติดตั้งระบบ E-Ticket ครบ 2,600 คันในมี.ค.61-เริ่มรับรู้รายได้ Q2/61
CHO ตั้งเป้าติดตั้งระบบ E-Ticketในรถเมล์ ขสมก.จำนวน 2,600 คัน ภายใน มี.ค.61 เพื่อรองรับการใช้บัตรสวัสดิการผู้มีรายได้น้อยของกระทรวงการคลัง โดยจะเริ่มรับรู้รายได้ค่าเช่าตั้งแต่ไตรมาส 2/61 เป็นต้นไป
29 ก.ย. 2560

บริษัท ช ทวี จำกัด (มหาชน) หรือ CHO ผู้ติดตั้งระบบบัตรโดยสารอิเล็กทรอนิกส์พร้อมอุปกรณ์ (E-Ticket) ในรถโดยสารขององค์การขนส่งมวลชนกรุงเทพ (ขสมก.) ตั้งเป้าหมายติดตั้งระบบ E-Ticket ครบทั้งจำนวน 2,600 คันภายในเดือนมี.ค.61 หรือไตรมาส 1/61 จากที่ TOR กำหนดไว้ภายใน 10 มิ.ย.61 เพื่อให้ผู้ใช้บริการได้รับความสะดวกรวดเร็วในการเดินทางมากขึ้นและครอบคลุมพื้นที่ให้บริการมากขึ้น โดย CHO จะเริ่มรับรู้รายได้ค่าเช่าตั้งแต่ไตรมาส 2/61 เป็นต้นไป ระยะเวลา 5 ปี
ขณะที่ล่าสุด CHO ได้ดำเนินการติดตั้งเครื่องอ่านบัตรไปแล้วจำนวน 200 คัน และจะทยอยติดตั้งจนครบ 800 คัน ภายในวันที่ 15 พ.ย. 60 เพื่อรองรับการใช้บัตรสวัสดิการผู้มีรายได้น้อยของกระทรวงการคลัง
ทั้งนี้ สำหรับเครื่องเก็บเงินสดค่าโดยสาร (Cash box) ล็อตแรก จำนวน 100 คัน CHO จะทยอยติดตั้งและส่งมอบตาม TOR ภายในวันที่ 14 ต.ค.นี้ และส่งมอบงานล็อตที่ 2 จำนวน 700 คัน ภายใน 13 ธ.ค. และล็อตที่ 3 จำนวน 1,800 คัน ภายใน 10 มิ.ย.61